HUMENNÉ. V roku 2016 prepravili autobusy MHD v Humennom bezplatne takmer 111-tisíc žiakov a seniorov.
Mesto bude v týchto benefitoch pre obyvateľov pokračovať aj v tomto roku.
Informuje o tom Michaela Dochánová z tlačového referátu radnice.
V minulom roku vyčlenilo mesto v rámci svojho rozpočtu 22 800 eur na zvýhodnené cestovné pre vybrané skupiny obyvateľov v mestskej doprave.
"Zadarmo sa tak MHD mohli voziť mimo letných školských prázdnin žiaci prvého stupňa základných škôl a počas celého roka držitelia Senior karty a občania nad 65 rokov či ťažko zdravotne postihnutí," vysvetlila Dochánová.
Podmienkou bol trvalý pobyt v Humennom a zákonný zástupca žiaka nesmel byť voči mestu dlžníkom.
Dominoval október
Podľa jej slov vydali vlani v autobusoch spolu 110 866 bezplatných cestovných lístkov.
Najviac túto možnosť využili v máji minulého roku občania starší ako 65 rokov a ťažko zdravotne postihnutí obyvatelia.
MHD sa zdarma odviezli vyše 9 100-krát.
Držitelia Senior karty využili bezplatné služby dopravcu najviac v mesiaci október.
"Štatistické čísla hovoria aj o tom, že celkovo bol najsilnejším mesiacom roku 2016 práve máj, kedy sa spomínaní cestujúci odviezli takmer 12 500-krát bezplatnými autobusmi," doplnila Dochánová s tým, že podobné čísla zaznamenali aj vo februári, marci, apríli a júni, keď počet neplatiacich cestujúcich v MHD neklesol pod 10-tisíc.